**SVIM ČLANOVIMA SINDIKATA JAVNIH SLUŽBI**

Drage kolegice i kolege!

U prenošenju informacija s jučerašnje konferencije za medije sindikata javnih službi posebno se istaknuo *news* portal index.hr ([link na tekst](https://www.index.hr/vijesti/clanak/uhljebi-prijete-strajkom-bi-li-itko-uopce-primijetio-da-ne-rade/2022167.aspx)), koji je sramotnim intervencijama u inače korektan tekst Hine ([link na tekst](https://www.slobodnadalmacija.hr/novosti/hrvatska/clanak/id/564278/sindikati-zaposlenih-u-javnim-sluzbama-upozoravaju-na-alarmantno-stanje-ne-zapocnu-li-iduci-tjedan-pregovori-o-placama-idemo-u-strajk)) uspio dotaknuti, čak i za njega, nove dubine potpune neprofesionalnosti i krajnje pristranog izvještavanja. Proglasivši kompletan sektor od nešto više od sto tisuća zaposlenih u zdravstvu, obrazovanju, kulturi i socijalnoj skrbi uhljebima uz retoričko pitanje bi li itko primijetio da ti ljudi ne rade, Index.hr je još jednom javnosti demonstrirao svoj prizemni huškački mentalitet i usmjerenost na propagandno djelovanje nauštrb istinitog informiranja i na štetu radnika i njihovog prava na kolektivno organiziranje, u maniri koje se ne bi posramili niti njihovi vjerojatni svjetski uzori, poput Breitbarta ili FOX News.

Ali index tu ne staje. Otvoreno nazivajući učitelje, liječnike i medicinske sestre „politički zaposlenim parazitima“ čije plaće se „osiguravaju iz privatnog sektora“ i etiketirajući ih kao „jedan od glavnih problema današnje Hrvatske“, urednici i vlasnici portala Index.hr ciljano potiču animozitet prema cijeloj jednoj skupini ljudi koja marljivo i nesebično radi u korist građana ove zemlje te vlastitim entuzijazmom održava od države zanemarene javne servise na kakvoj-takvoj razini kvalitete. Servise koje ti isti urednici i vlasnici najvjerojatnije ni ne koriste, jer si mogu priuštiti privatne škole i zdravstvene ustanove.

Postavlja se pitanje koliko smo još dugo spremni tolerirati ovakav govor mržnje prema onima koji liječe, obrazuju i skrbe se za naše najmilije? Apeliramo na vas da svi zajedno prestanemo otvarati stranice Index-a i svojim „klikovima“ podizati njihov dnevni promet i zaradu te na taj način podržavati takvu, otvoreno neprijateljsku uređivačku politiku.

U Zagrebu, 7. rujna 2018.

SINDIKATI JAVNIH SLUŽBI